Studentebetogings: Miljoene se oortyd vir polisieBetogende studente aan die Universiteit van die Witwatersrand (Wits) het Dinsdag weer met polisiebeamptes gebots tydens die #FeesMustFall-veldtog (11 Oktober 2016) Foto: ANA Die Suid-Afrikaanse Polisiediens (SAPD) het sy beamptes al meer as R3 miljoen se oortyd betaal om hulle op universiteite in Gauteng te ontplooi weens die voortslepende studentebetogings. Sizakele Nkosi-Malobane, LUR vir gemeenskapsveiligheid in Gauteng, het die syfer bekend gemaak in antwoord op ŉ parlementere vraag van die EFF-LP Patrick Sindane. Minstens 1 368 polisiebeamptes is by die Universiteit van die Witwatersrand (Wits) ontplooi met meer as R67 000 wat op kos vir die beamptes bestee is. Op ŉ vraag aan Nkosi-Malobane oor berigte dat Mcebo Dlamini, leier van die #FeesMustFall-beweging en voormalige studenteleier van Wits, op ŉ eetstaking is, het Nkosi-Malobane gesê die gerugte is onwaar. “Hy word ook nie in afsondering gehou nie. Hy is in ŉ hoësorg-afdeling in die gevangenis aangesien ons nie wil hê hy moet ŉ teiken vir ander gevangenes wees nie,” het sy gesê. Dlamini is verlede week borgtog geweier in die Johannesburgse landdroshof. Hy staan tereg op aanklagte van openbare geweld, diefstal en kwaadwillige saakbeskadiging en moet weer op 15 November in die hof verskyn.